钦定古今图书集成/理学汇编/文学典/第121卷 > 《庾信集序》宇文逌
## 钦定古今图书集成/理学汇编/文学典/第121卷 > 《庾信集序》宇文逌

盖闻五声调应，则宫征成其文；八音克谐，则弦管和
其韵。所以《周南》《召南》之篇，为风人之首；《小雅》《大雅》之
作，实王政之由。复有《阳春》《白雪》之唱，郢中之曲弥高；
《秋风》《黄竹》之词，伊上之才尤盛。遂能弘孝敬，叙人伦，
移风俗，化天下。兼夫吟咏情性，沉郁文章者，可略而
言也。开府、司宗中大夫、义城公庾信，字子山，南阳新
野人也。若夫有周之时，掌庾源其得姓；皇晋之代，太
尉阐其宗谱，舄奕氤氲，布在方策，国史家牒，世并详焉。八世祖滔，散骑常侍，领大著作、遂昌县侯。祖易，征
士。隐遁无闷，确乎不拔。宋终齐季，早擅英声。父肩吾，
散骑常侍、中书令。文宗学府，智囊义窟，鸿名重誉，独
步江南，或昭或穆。七世举秀才，且珪“且璋，五代有文
集，贵族华望，盛矣哉！幼而清惠，唯良之美称，共治之
能，佩犊带牛，有侔龚遂，桑枝麦穗，无谢张堪。入为司
宪中大夫，帅掌三敕之法，助宣五禁之书。秋府得人，
于斯为盛。”尝旦上府，赋诗曰：“诘旦启门阑，繁辞拥笔
端，苍鹰下狱吏，獬豸饰刑官。司朝引玉节，盟载捧珠
盘。穷纪星移次，归馀律未殚。雪高三尺厚，冰深一寸
寒。短笋犹埋竹，香心未起兰。孟门久失路，扶摇忽上
抟。栖乌迁得府，弃马复归栏。荣华名义重，虚薄报恩
难。枚乘还起疾，贡禹遂弹冠。方随莲叶敛，未用竹根
丹。一知元象法，讵思垂钓竿。”其王事之中，优游如此。
出为洛州刺史，德茂褰帷，才膺刺举，吏不敢贿，人不
忍欺。上洛童儿，如迎郭伋；商山故老，似值刘弘。复为
司宗中大夫，总辖礼府，佐治春卿。辨九拜之仪，教《六
诗》之义。自梁朝筮仕，周世驱驰。至今岁在屠维。龙居
渊献，春秋六十有七。齿虽耆宿，文更新奇。才子词人，
莫不师教。王公名贵，尽为虚襟。信降山岳之隆，缊烟
霞之秀。器量侔瑚琏，志性甚松筠。妙善文词，尤工诗
赋，穷缘情之绮靡，尽体物之浏亮，诔夺安仁之美碑，
有伯喈之情，箴似扬雄，书同阮籍。少而聪敏，绮年而
播华誉，龆岁而有俊名。孝性自然，仁心独秀，忠为令
德，言及文词，穿壁未勤，映萤逾甚。若乃德圣两礼，韩
鲁四诗，九流七略之文，万卷百家之说。名山海上，金
匮玉版之书，鲁壁魏坟，缥帙缃囊之记，莫不穷其枝
叶，诵其篇简。岂止仲任一见之敏，世叔五行之速，强
记独绝，博物不群。年十五，侍梁东宫讲读，虽桓𬴊十
四之岁，答宿客之诗；鲁连十二之年，杜离坚之辨，匪
或斯尚，同日语哉。玉墀射策，高等甲科，公孙金马之
时，仲舒鸿渐之日，未能连类，曾何足云。解褐授安南
府行参军，尺木未阶，高衢方骋。寻转尚书度支郎中。
壮岁精练，必以吏能，上象列宿，非因忿气。夜不离阁，
无愧于黄香；开雾睹天，有同于乐广。仍为郢州别驾，
刺史之半，骥足斯展。于时江路有贼，梁先主使信与
湘东王论中流水战事，丑徒闻其名德，遂即散奔，深
为梁主所赏。盖善战者不阵，此之谓乎？兼通直常侍，
使于魏土，接对有才辩，虽子贡之旗鼓陈说，仲山之
专对智谋，无以加也。还本国为正郎，职位清显，以望
以实。又为东宫，领直春官兵马，并受节度。龙楼兰锜，
宠寄逾隆。值侯景篡逆，攻围淮海。建康宫殿，非无流
矢之兵；丹阳帝居，遂有生荆之痛。出往上流，来归全
楚，于时州后即湘东王。其后封豕既诛，《长蛇》受戮，湘
东有雪耻之功，淮海有勤王之旅，同少康之复夏，若
太戊之绍殷。即于荆江骤置文物，复为梁后主萧绎
御史中丞。中兴司直，具瞻斯在，贵戚敛手，豪族屏气。
迁散骑常侍右卫将军。丰貂右珥，戎章再徙，阮籍非
好之职，郑默参乘之官。著德廊庙，切问近对，拜武康
县开国侯。开国“承家，信圭是执，河带山砺，贻厥于后。”
即以本官，奉使大国，光华重出，原隰再来。太祖夹辅
魏朝，作相关右，三分有二，九合一匡。德迈晋宣，雄逾
魏武，功高网地，道映在田，一见子山，赐识如旧。属我
太祖，献策魏帝，命将荆衡，寻值本朝，青盖入洛，于是
拾节入仕，乃沐霸恩，改授使持节车骑大将军仪同
“三司。戎号光隆，比仪台铉，高官美宦，有逾旧国。又迁
骠骑大将军开府义城公。”王沉晋代，始授此荣；黄权
魏时，首应斯命。降在季世，秩居上品，爵为五等，荣贵
两朝。出为弘农郡守，职实剖符，寄深分竹。加以冥心
资敬，笃信天伦，孝实人师，刑推士则，愠喜不形于色，
忠恕不离于怀。矜简俨然，师心独往，似陆机之爱弟，
若韩康之养甥，环堵之间，怡怡如也。屡聘上国，特为
太祖所知；江陵名士，唯信而已，绸缪礼遇，造次推恩。
明帝守文，偏加引接；武皇英主，弥相委寄。密勿王事，
多历岁年。自携老入关，亟移灰琯，蒸蒸色养，勤同扇
席。及丁母忧，杖而后起，病不胜哀。青鸾降宿树之祥，
白雉有依栏之感。晋国公庙期受托，为世贤辅，见信
孝情毁至，每自悯嗟。尝语人曰：“庾信南人羁士，至孝
天然，居丧过礼，殆将灭性。寡人一见，遂不忍看。”其至
德如此，被知亦如此。昔在阳都，有集十四卷，值太清
罹乱，百不一存，及到江陵，又有三卷，即重遭军火，一
字无遗。今之所撰，止入魏以来，爰洎皇代，凡所著述，
合二十卷，分成两帙，附之后尔。余与子山，风期款密，
情均缟纻，契比金兰。欲余制序，聊命翰札，幸无愧色，
非有绚章。方当贻范搢绅，悬诸日月焉。